b'\n_START_ARTICLE_\nLXDE\n_START_SECTION_\nAjalugu\n_START_PARAGRAPH_\nProjektile pani aluse Taiwani h\xc3\xa4kker Hong Jen Yee (h\xc3\xbc\xc3\xbcdnimega PCMan), kui ta avaldas 2005. v\xc3\xb5i 2006. aastal PCMan File Manageri (PCManFM), millest sai LXDE esimene komponent._NEWLINE_24. oktoobril 2008 asutas osa arendajaid Berliinis LXDE Sihtasutuse (LXDE Foundation). N\xc3\xbc\xc3\xbcd kuulub sinna arendajaid Afganistanist, Ameerika \xc3\x9chendriikidest, Ghanast, Hiinast, Hispaaniast, Indiast, Itaaliast, Koreast, Kreekast, Poolast, Prantsusmaalt, Saksamaalt ja T\xc3\xbcrgist. Sihtasutuse eesm\xc3\xa4rk on LXDE projekti esindamine juriidilistes ja finantsk\xc3\xbcsimustes ning projekti \xc3\xbcle\xc3\xbcldine edendamine.\n_START_SECTION_\nArendamine\n_START_PARAGRAPH_\nLXDE on kirjutatud C programmeerimiskeeles kasutades GTK+\xc2\xa02 t\xc3\xb6\xc3\xb6vahendeid.\n_START_SECTION_\nN\xc3\xb5uded riistvarale\n_START_PARAGRAPH_\nLXDE toetab mitmeid protsessoriarhitektuure, sealhulgas Intelit, MIPS-i ja ARM-i. Kuna eesm\xc3\xa4rk on energia- ja ressursis\xc3\xa4\xc3\xa4stlikkus, sobib see mobiilseadmetele ja netbookidele. Seda on v\xc3\xb5imalik kasutada ka vanemate arvutitega._NEWLINE_Vanemate arvutite osas on n\xc3\xb5uded riistvarale sarnased Windows 98 omadega. Soovituslik on v\xc3\xa4hemalt Pentium II protsessor ja 128 MB muutm\xc3\xa4lu. Seda eelk\xc3\xb5ige selle p\xc3\xa4rast, et teised rakendused, mida arvutis kasutatakse, n\xc3\xa4iteks Firefox v\xc3\xb5i OpenOffice.org vajavad rohkem m\xc3\xa4lu.'